钦定古今图书集成/方舆汇编/职方典/第1411卷 > 《送李材叔知柳州序》宋·曾巩
## 钦定古今图书集成/方舆汇编/职方典/第1411卷 > 《送李材叔知柳州序》宋·曾巩

谈者谓“南越偏且远，其风气与中州异，故官者皆不
欲久居，往往车船未行，辄以屈指计归日。又咸小其
官，以为不足事。”其逆自为虑如此，故其至皆倾摇解
弛，其忧且勤，其习俗从古而尔。不然，何自越与中国
通已千馀年，而名能抚循其民者，不过数人耶？故越
与闽、蜀始俱为夷。闽、蜀皆已变，而越独尚陋，岂其俗
不可更欤？盖吏者莫知其治教之意也，意亦其民之
不幸也已。彼不知由京师而之越，水陆之道皆安行，
非若闽溪峡江蜀栈之不测，则均之吏于远，此非独
优欤？其风气吾所谙，与中州亦不甚异，起居不违其
节，未尝有疾，苟违节，虽中州宁能不生疾耶？其物产
之美，果有荔枝、龙眼、焦柑、橄榄，花有“素馨、山丹、含笑
之属，食有海之百物，累岁之酒醋，皆绝于天下。”人少
斗讼，喜娱乐吏者，唯其无久居之心，故谓之不可。如
其有久居之心，奚不可耶？古之人为一乡一县，其德
义惠爱，尚足以薰蒸渐泽，今大者专州，岂当小其官
而不事邪？令其得吾说而思之，人咸有久居之心，又
不小其官，为越人涤其陋俗而殴于治。居闽、蜀，上无不幸之叹。其事出千馀年之表，则其美之巨细可知
也。然非其材之颖然迈于众人者不能也。官于南者
多矣，予知其颖然迈于众人能行吾说者，李材叔而
已。材叔久与其兄公翊仕同年，同用荐者为县，入秘
书省为著作佐郎。今材叔为柳州，公翊为象州，皆同
时，材又相若也，则一州交相致其政，其施之速，势之
便，可胜道也夫！其越人之幸也夫！其可贺也夫。